**Informatīvais ziņojums**

**Par finansējuma piešķiršanu Ventspils Starptautiskā Radioastronomijas centra Irbenes radioteleskopu kompleksa renovācijai**

 Izglītības un zinātnes ministrija (turpmāk – ministrija) ir sagatavojusi informatīvo ziņojumu “Par finansējuma piešķiršanu Ventspils Starptautiskā Radioastronomijas centra Irbenes radioteleskopu kompleksa renovācijai” (turpmāk – ziņojums).

Ministrija, pamatojoties uz Ministru kabineta Kārtības ruļļa 6.nodaļas 58 punktu, informatīvo ziņojumu sagatavojusi pēc savas iniciatīvas.

Informatīvā ziņojuma mērķis ir informēt Ministru kabinetu (turpmāk – MK) par problēmsituāciju, kas veidojas Ventspils Starptautiskā Radioastronomijas centra (turpmāk – VSRC) Irbenes radioteleskopu kompleksā, kas ir Eiropas nozīmes pētniecības infrastruktūra un vienlaikus ir viens no deviņu Latvijas valsts nozīmes pētniecības centru (turpmāk – VNPC) “Informācijas, komunikāciju un signālapstrādes tehnoloģiju valsts nozīmes pētniecības centrs” darbības stratēģiskajiem objektiem. Informatīvajā ziņojumā ir identificēta akūta nepieciešamība novērst VSRC Irbenes radioteleskopu kompleksa avārijas stāvokli, t.i., veikt remonta un renovācijas darbus, kā rezultātā VSRC Irbenes radioteleskopu komplekss varētu pildīt savas funkcijas un tikt izmantots starptautisko saistību izpildē. Ziņojums paredz papildu finansējuma piešķiršanu VSRC Irbenes radioteleskopa kompleksa renovācijai. Priekšlikumi situācijas risinājumam sniegti ziņojuma 3.punktā.

**1. Informatīvā ziņojuma sasaiste ar politikas plānošanas dokumentiem**

Informatīvais ziņojums balstās uz sekojošiem politikas plānošanas dokumentiem:

**Nacionālās attīstības plāns 2014.-2020. gadam** (apstiprināts Saeimā 2012.gada 20.decembrī), kura sadaļa par pētniecību un inovāciju paredz, ka:

[22] Latvijā ir starptautiski konkurētspējīgas augstskolas, kurās strādā starptautiski novērtēts un kvalificēts akadēmiskais personāls. Augstākā izglītība kļuvusi par plaši pieprasītu Latvijas eksporta pakalpojumu. Studiju programmas tiek nodrošinātas saskaņā ar Latvijas kā nacionālas valsts valodas politiku - galvenokārt latviešu valodā un kādā no Eiropas Savienības oficiālajām valodām. Latvijas augstskolu absolventi ir konkurētspējīgi gan vietējā darba tirgū, gan ārvalstīs. Tāpat augstskolās būtiski pieaudzis to absolventu skaits, kas savu karjeru turpina zinātnē Latvijā.

 [23] Latvijas zinātne ir koncentrēta zinātniskajos institūtos, kas ir konkurētspējīgi pasaules līmenī. Būtisku daļu no pētījumiem līdzfinansē privāti uzņēmumi, akadēmiskā vide un privātais sektors strādā, lai radītu jaunus, globāli konkurētspējīgus produktus. Tieši zinātnes un uzņēmēju kopdarbs turpina radīt aizvien jaunus inovatīvus un radošus, globālajā tirgū konkurētspējīgus produktus un pakalpojumus.

**Latvijas ilgtspējīgas attīstības stratēģija līdz 2030.gadam** (apstiprināta Saeimā 2010.gada 10.jūnijā) nosaka pētniecisko institūciju starptautiskās konkurētspējas stiprināšanu. Pētnieciskām institūcijām ir jāpārorientējas uz tirgū novērtētu R&D pakalpojumu sniegšanu uzņēmumiem, valsts un pašvaldību institūcijām. Ņemot vērā R&D globalizācijas tendences, ir nepieciešamas veidot programmu, kas stiprinātu pētniecisko institūciju kompetenci un spēju sniegt starptautiski konkurētspējīgus R&D pakalpojumus ārvalstu uzņēmumiem.

**Latvijas nacionālā reformu programmas “ES2020”** stratēģijas īstenošana (apstiprināta ar Ministru kabineta 2011.gada 26.aprīļa protokollēmumu Nr.27 34.§) paredz zinātniskās darbības potenciāla attīstību ar mērķi palielināt nodarbināto skaitu zinātnē un pētniecībā, izveidot konkurētspējīgas zinātniskās institūcijas ar modernu materiāltehnisko nodrošinājumu, konsolidējot valsts zinātniskās institūcijas un stiprinot to infrastruktūru, veicinot cilvēkresursu piesaisti zinātnei un sekmējot zinātnieku konkurētspēju.

**Zinātnes, tehnoloģijas attīstības un inovācijas pamatnostādnes 2014.-2020. gadam** (apstiprinātas ar Ministru kabineta 2013.gada 28.decembra rīkojumu Nr.685), kas kā vienu no zinātnes, tehnoloģiju un inovācijas politikas apakšmērķiem nosaka veicināt Latvijas zinātnes starptautisko konkurētspēju, koncentrējot pētniecību mazākā skaitā lielāku un spēcīgāku institūciju, attīstot pētniecībā balstītu augstāko izglītību un uzlabojot zinātnes pārvaldību augstākās izglītības iestādēs.

**2. Situācijas apraksts**

Ventspils Augstskola ir viena no piecām zinātniskajām institūcijām Latvijā, uz kuras materiāltehniskās bāzes tiek balstīta zinātnei nepieciešamās infrastruktūras attīstība informācijas, komunikāciju un signālapstrādes tehnoloģijās. Sadarbojoties Ventspils Augstskolai (VeA), Latvijas Universitātei (LU), Rīgas Tehniskajai universitātei (RTU), Latvijas Universitātes Matemātikas un informātikas institūtam (LU MII) un Elektronikas un datorzinātņu institūtam (EDI) 2011.gadā tika uzsākts valsts nozīmes pētniecības centra (VNPC) veidošanas process. Piesaistot Eiropas Savienības struktūrfondu un valsts budžeta līdzekļus, no 2011.gada 22.decembra tiek īstenots projekts “(IKSA-CENTRS) Informācijas, komunikāciju un signālapstrādes tehnoloģiju valsts nozīmes pētniecības centra izveide”, Vienošanās Nr.2011/0044/2DP/2.1.1.3.1/11/IPIA/VIAA/006 (turpmāk tekstā – Projekts). Projekta būtiska sadaļa attiecināma uz Latvijā unikālo Eiropas nozīmes zinātnes infrastruktūras objektu – VeA Starptautiskā Radioastronomijas centra Irbenes radioteleskopu kompleksu, kura renovācijas uzsākšana kļuva iespējama pateicoties valdības 2010.gada lēmumam (2010.gada 17.augusta MK Protokola Nr.42 34.§ inf.ziņ.“ Informatīvais ziņojums par valsts nozīmes pētniecības centru noteikšanu, lai nodrošinātu resursu koncentrāciju un Eiropas Savienības struktūrfondu efektīvu ieguldījumu”) un atbalstam radioteleskopu kompleksa attīstībai un kosmisko datu apstrādes centra izveidei.

Šobrīd VSRC radioteleskopu komplekss ir iesaistīts nozīmīgās pētnieciskajās aktivitātēs savas jomas zinātniskās izcilības tīklos – EVN European VLBI Network (Eiropas Ļoti garas bāzes interferometrijas tīkls) un LFVN Low Frequency VLBI Network (Zemas frekvences Ļoti garas bāzes interferometrijas tīkls), šo tīklu objektus un pētnieciskos rezultātus izmanto Eiropas un pasaules vadošie pētnieciskie centri. Ievērojot Irbenē izvietoto unikālo objektu, kā arī Latvijas zinātnieku potenciālu, ir panākams, ka tiek izveidots Eiropas nozīmes zinātnes infrastruktūras objekts – viens no nedaudzajiem Latvijā iespējamiem, par kuru ir Eiropas pētnieku interese kā par unikālu kompleksu.

**Situācija, kurā akūti pietrūkst finansējuma VSRC Irbenes radioteleskopu kompleksa renovācijai, var novest ne tikai pie stagnācijas sākuma un apturēt līdzšinējo straujo VSRC attīstību *(starptautiskais neatkarīgais zinātniskās darbības novērtējums: 4 punkti)*, bet pamatoti radīt RT-32 ekspluatācijas pilnīgu pārtraukšanu un līdz ar to līdzšinējās partnerības pārtraukšanu starptautiskajos pētniecības ekselences tīklos.**

**2.1.Ventspils Starptautiskā Radioastronomijas centra Irbenes radioteleskopa**

**spoguļa virsmas balsta konstrukcijas elementu bojāšanās**

Līdz šim novirzītie ieguldījumi un īstenotie cilvēkresursu un infrastruktūras pilnveides pasākumi ir bijuši nepietiekami, lai pilnībā sakārtotu unikālo Irbenes radioteleskopu kompleksa infrastruktūru. Pateicoties 2007.-2013.gada plānošanas perioda atbalstam ir kļuvis iespējams veikt būtiski pilnīgāku izpēti abiem radioteleskopiem. Padziļinātas izpētes darbs bija iespējams tikai pateicoties finansiālam atbalstam, kas ļāva piesaistīt testēšanas laboratorijas ar īpašu aparatūru un sertificētiem speciālistiem.

Tai skaitā saskaņā ar Projekta aktivitātēm Projekta ietvaros starptautiska koncerna radioteleskopu renovācijā pieredzējušam uzņēmumam MT Mechatronics GmbH (Vācija) iepirkuma rezultātā ir pasūtīts renovācijas projekts radioteleskopa RT-32 spoguļa virsmas un balsta struktūru sakārtošanai, kur 2014.gada sākumā izpētes laikā tika fiksēts, ka norisinās diezgan strauja radioteleskopa spoguļa virsmas balsta konstrukcijas elementu bojāšanās, tai skaitā īpaši strauji pēdējo gadu ziemas periodos, kas bija īpaši nelabvēlīgi konstrukcijai. Pagājušā gadsimta 70-ajos gados radītās konstrukcijas elementu mikroplaisas ilgstoša sala rezultātā tika uzplēstas līdz nopietniem bojājumiem. Jāatzīst, ka pilnīgus secinājumus par tik sarežģītas konstrukcijas (vairāk kā 20 tūkstoši konstrukcijas elementu) stāvokli zinātniskā institūta pētniekiem tikai ar vizuālas inspicēšanas paņēmieniem, t.i. bez specifiskām kompetencēm nav iespējams izdarīt, kā arī bez faktiskas pieredzes nav iespējams piedāvāt kompetentus renovācijas risinājumus.

**Projektētāja secinājumi pēc inspekcijas norāda, ka radioteleskopa turpmāka ekspluatācija ir bīstama.** **Viss izpētēs iegūto secinājumu kopums norāda uz to, ka pilnvērtīgai renovācijas programmas īstenošanai ir nepieciešams finansiāls atbalsts papildus Projektā paredzētajam.**

**2.2. VSRC Irbenes radioteleskopu kompleksa RT- 32 ēkas**

**jumta avārijas stāvoklis**

Saskaņā ar VeA sniegto informāciju Ventspils Starptautiskā Radioastronomijas centra Irbenes radioteleskopu kompleksa RT-32 ēkas (turpmāk – Ēka) jumts ir **avārijas stāvoklī** un apdraud VeA darbinieku veselību un dzīvību, ēkās izvietotās iekārtas, t.sk. tās, kas iegādātas ES līdzfinansēto projektu ietvaros.

No 2005.gada veikti vairākkārtēji Ēkas jumta remonti (bitumena pārklājuma ieklāšana, dzelzbetona balsta torņa siltināšana u.c.), lai novērstu nokrišņu iekļūšanu un kondensāta veidošanos Ēkā. Tomēr 2012./2013.gada un 2013./2014.gada ziemā vairākas reizes notikusi liela apmēra nokrišņu iekļūšana Ēkas telpās caur ēkas jumta pārsedzēm sniega uzkrāšanās gadījumos. 2014.gadā notikuši vairāki Ēkas betona pārsedžu daļu nobrukšanas gadījumi, kur viens no tiem noticis virs gāzes apkures katla un tikai veiksmīgas sakritības rezultātā šajos dzelzbetona pārsedžu fragmentu nobrukuma gadījumos nav cietuši VeA darbinieki un iekārtas.

Pēc ūdens tecēšanas un būvkonstrukciju fragmentu nobrukšanas gadījumiem VeA piesaistītais būvuzraugs veicis Ēkas jumta un dzelzbetona balsta torņa apskati un ir viennozīmīgi skaidrs, ka nelieli remontdarbi nespēs atrisināt jumta un balsta torņa renovācijas vajadzības, t.sk. nepieciešamību mainīt Ēkas jumta konstrukciju (projektēt un izbūvēt jaunu konstrukciju).

Kvalificētai darbu plānošanai nepieciešams veikt objekta apsekošanu saskaņā ar Latvijas būvnormatīvu LBN 405-01 “Būvju tehniskā apsekošana” (paredzamās izmaksas 10 000 EUR), pēc objekta apsekošanas akta saņemšanas iespējams veikt ēkas jumta un dzelzbetona balsta torņa renovācijas darbu projektēšanu (paredzamās izmaksas 20 000 EUR), pēc tam renovācijas darbu īstenošanu (paredzamās izmaksas 189 000 EUR).

Tā kā VeA rīcībā nav nepieciešamo līdzekļu minēto pasākumu īstenošanai, tad mazākais papildu finansējuma apmērs radioteleskopa RT-32 dzelzsbetona balsta un jumta sabrukšanas procesu apturēšanai būtu 219 000 EUR.Remonta darbi šāda finansējuma ietvaros vairs neļautu iekļūt telpās nokrišņiem, neļautu turpināties iekšējam kondensātam, kas turpinātu valsts īpašuma telpu sagrūšanu, kā arī iekārtu bojāšanos.Par finansējuma apmēru 219 000 EUR apmērā būtu iespējams Irbenes radioteleskopu kompleksu tikai iekonservēt, bet tas netiktu atgriezts pie normālas darboties spējas.

**Ja Ēkas dzelzsbetona balsts un jumts netiktu renovēts un turpinātos tā sabrukšana, VeA būtu spiesta pārtraukt RT-32 ekspluatāciju un līdz ar to līdzšinējo zinātnisko darbību, t.sk. starptautiskajos pētniecības ekselences tīklos.**

Saskaņā ar Projekta esošo budžetu, nav iespēju īstenot projektētos renovācijas darbus, bet gan atsevišķus (četrus no sešpadsmit) teleskopa režģa bojātākos segmentus (darbiem pieejamais budžets 561’745 EUR (bez PVN). To apstiprina arī iepirkuma procesā saņemto piedāvājumu līgumcenas būvniecības darbu izpildei – zemākā piedāvā līgumcena ir 1’726’316 EUR (bez PVN). Līdz ar to būvdarbu izpildei papildu Projekta esošajam budžetam nepieciešami ap 1’409’130 EUR ar PVN (1’164’570 EUR bez PVN).

Tā kā VeA rīcībā nav nepieciešamo līdzekļu minēto pasākumu īstenošanai, tad VeA ir vērsusies ministrijā kā pie Irbenes radioteleskopu kompleksa īpašnieka ar lūgumu piešķirt VeA 1 409 130 EUR radioteleskopa RT-32 spoguļa režģa papildu renovācijas darbu īstenošanai, t.i. papildus VNPC projekta IKSA-CENTRS ietvaros piešķirtajiem līdzekļiem.

Projektu ieviešanas sākuma posmā, ārvalstu speciālistiem veicot abu radioteleskopu vadības un piedziņas sistēmu padziļinātu izpēti un radioteleskopa RT-32 spoguļa virsmas balsta konstrukcijas renovācijas darbu projektēšanu, tika secināts, ka, papildu Projektā paredzētajām aktivitātēm, apkopojot augstāk minētos pieprasījumus, pilnīgai radioteleskopu kompleksa renovācijai nepieciešamas papildu investīcijas 2 927 000 EUR šādās galvenajās pasākumu grupās (norādīts prioritārā secībā):

1. **radioteleskopa RT-32 spoguļa un tā balsta struktūras pilna renovācija 1 409 130 EUR;**
2. šobrīd norisinās renovācijas darbu projektēšana;
3. noslēdzies iepirkums renovācijas darbu izpildītāja piesaistei, nolēgts līgums par darbu izpildi, darbu izpilde 11.2014.-08.2015.;
4. renovācijas dabu izpilde 50%.2014., 50% 2015.g.būvniecības sezonā;
5. radioteleskopa RT-32 dzelzsbetona balsta renovācija, t.sk. nokrišņu aizsardzībai 219 000 EUR, kas tikai iekonservēs objektu, bet neatgriezīs to pie pilnvērtīgas darbības, t.sk.;
6. izstrādāta iepirkuma dokumentācija balsta konstrukciju tehniskajai apsekošanai, 11.2014.paredzēts izsludināt iepirkumu (10 000 EUR);
7. 2015. paredzēts iepirkums tehniskā projekta izstrādei, projekta izstrāde 20 000 EUR;
8. pēc projektēšanas paredzēts iepirkums darbu izpildītāja piesaistei, paredzamais līguma slēgšanas termiņš 03.2015., darbu izpilde 04.2015.- 08.2015.;
9. radioteleskopu RT-32, RT-16 vispārceltnieciskie darbi laboratorijām, inženierijas komplekss 1 098 870 EUR:
10. tehniskā projektēšana nav nepieciešama, jāveic iepirkums darbu izpildei, uzsākta iepirkuma tehniskās dokumentācijas sagatavošana (līdzekļu pieejamības gadījumā 2,5 mēneši iepirkuma procedūra, 5 mēneši darbu izpilde)
11. ugunsdzēsības un drošības sistēmas izveide 200 000 EUR, lai apturētu nemitīgos mēģinājumus radioteleskopu kompleksu apzagt:
12. neieciešama tehniskā projektēšana, jāveic iepirkums darbu izpildei (līdzekļu pieejamības gadījumā 2,5 mēneši iepirkuma procedūra, 3 mēneši projektēšana, 5 mēneši darbu izpilde).

Norādītos darbus, uzsākot tos 2014.gada beigās, būtu iespējams veikt līdz 2015.gada beigām, jo izvēlētā darbu veikšanas tehnoloģija, noceļot radioteleskopa RT-32 reflektoru uz zemes, ļautu darbus veikt ne tikai vasaras sezonā, bet arī sliktākos laika apstākļos (paredzēts lietot konstrukciju apklājošu tentu), turklāt liela daļa laboratoriju remonta darbi ietver sevī celtniecības iekšdarbu veikšanu.

**2.3. Secinājumi**

Divu radioteleskopu renovācija dos ne tikai divus pilnībā darboties gatavus zinātniskās infrastruktūras objektus ar ES EVN-ERIC sistēmā atzītu starptautisko nozīmi, bet daudz vairāk: RT32 un RT16 būs gatavi ekspluatācijai atbilstoši e-VLBI standartam ar stabilu, prognozējamu funkcionalitāti nākamos 5 gadus, ar regulārām nelielām uzturēšanas izmaksām garantētu ekspluatāciju nākamos 30 gadus; pārbaudītu un sevi pierādījušu zinātnieku un inženieru komandu, jauno talantu piesaisti reģionam, spēju darboties atbilstoši starptautiskajiem dalītā „mezgla” pētījumu infrastruktūras standartiem, pievilcīgs testa poligons jaunās paaudzes sensoru tīkla programmējamiem radioteleskopu laukiem un zemes bāzes stacijas komplekss kā magnēts plašai sadarbībai ar vieszinātniekiem jau 4-5 ES ESFRI tīklos, kā arī radīta platforma integrācijai pirmrindas jaunāko tehnoloģiju zinātniskajā sabiedrībā.

Daļēja renovācija prasīs pakāpeniskus, bet nopietnus tālākus investīciju soļus, kas neatbilstu mazajam, nepietiekoša apmēra garantētajam zinātnes bāzes finansējumam un veidam kā tas tiek aprēķināts un izsniegts. Šāda situācija var novest pie stagnācijas sākuma un apturēt līdzšinējo straujo VSRC attīstību.

Pamatojoties uz augstāk minēto, VeA lūdz atbalstu Eiropas nozīmes pētniecības infrastruktūras objekta – VSRC centra Irbenes radioteleskopu kompleksa renovācijai, t.i. lūdz rast iespēju piešķirt finansējumu VSRC centra radioteleskopu kompleksa papildu pilnas renovācijas darbu pabeigšanai 2 927 000 EUR apmērā.

Ministrijas pārraudzībā esošo valsts budžeta programmu neizlietoto līdzekļu ietvaros šobrīd ir pieejami finanšu līdzekļi 988 000 EUR apmērā\* (01.05.00. “Dotācija privātajām izglītības iestādēm” (548 000 EUR apmērā); 02.01.00. “Profesionālās izglītības programmu īstenošana” (401 000 EUR apmērā); 12.00.00. “Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai” (8 000 EUR apmērā); 03.04.00 “Studējošo un studiju kreditēšana” (31 000 EUR apmērā)), par kuriem būtu iespējams veikt daļēju Irbenes radioteleskopu kompleksa renovāciju, taču šāds finansējuma apmērs nedos iespējas veikt pilnīgu VSRC Irbenes radioteleskopu kompleksa renovāciju.

\* Saskaņā ar likuma “Par valsts budžetu 2014.gadam” 32.panta pirmo daļu finanšu ministram ir tiesības budžeta resoram likumā noteiktās apropriācijas ietvaros pārdalīt apropriāciju starp programmām, apakšprogrammām un budžeta izdevumu kodiem atbilstoši ekonomiskajām kategorijām, ievērojot nosacījumu, ka kopējais pārdales apjoms starp pamatbudžeta programmām (apakšprogrammām) nedrīkst izraisīt katras atsevišķās programmas palielinājumu, kas būtu lielāks par 5% no programmai (apakšprogrammai) apstiprinātās gada apropriācijas apjoma.

Saskaņā ar likuma “Par valsts budžetu 2014.gadam” 33.panta trešo daļu likuma “Par valsts budžetu 2013.gadam” 32.panta nosacījumi neattiecas uz apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām budžeta resoram likumā noteiktās apropriācijas ietvaros, ja ir pieņemts Ministru kabineta lēmums un Ministru kabinets ir deleģējis finanšu ministram tiesības veikt apropriācijas pārdali, nepiemērojot likuma “Par valsts budžetu 2014.gadam” 32.panta nosacījumus. Šādu apropriācijas pārdali atļauts veikt, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas nav iebildusi pret apropriācijas pārdali. Ņemot vērā visu iepriekš minēto, ministrija ir sagatavojusi MK rīkojuma projektu par apropriācijas pārdali.

**3. Priekšlikumi situācijas risinājumam**

**Pamatojoties uz veikto problēmsituācijas analīzi, kā mērķi izvirzot VSRC Irbenes radioteleskopu kompleksa kā Eiropas zinātniskās infrastruktūras objekta (ar ES EVN-ERIC sistēmā atzītu starptautisko nozīmi) pilnvērtīgu darbību, t.i. Latvijas zinātnisko institūciju partnerības turpināšanu starptautiskajos pētniecības ekselences tīklos, kā arī ņemot vērā ministrijai pieejamos līdzekļus, ministrija ierosina situācijas risinājumam sekojošo:**

No kopējās VSRC Irbenes radioteleskopu kompleksa renovācijai nepieciešamās finansējuma summas (2 927 000 EUR apmērā) daļējai renovācijai piešķirt 988 000 EUR no Izglītības un zinātnes ministrijas pārraudzībā esošo valsts budžeta programmu (01.05.00. “Dotācija privātajām izglītības iestādēm” (548 000 EUR apmērā); 02.01.00. “Profesionālās izglītības programmu īstenošana” (401 000 EUR apmērā); 12.00.00. “Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai” (8 000 EUR apmērā); 03.04.00 “Studējošo un studiju kreditēšana” (31 000 EUR apmērā);) ietvaros neizlietotā finansējuma, pārceļot minēto finansējumu uz valsts budžeta programmas 05.00.00 “Zinātne” apakšprogrammu 05.01.00 “Zinātniskās darbības nodrošināšana”.

**KOPSAVILKUMS**

Lai sekmētu Latvijas zinātnes un pētniecības attīstību, nodrošinātu politikas plānošanas dokumentos noteikto mērķu sasniegšanu, Latvijas zinātnisko institūciju starptautisko saistību izpildi, tai skaitā, lai nodrošinātu Ventspils Starptautiskā Radioastronomijas centra Irbenes radioteleskopu kompleksa kā Eiropas zinātniskās infrastruktūras objekta (ar ES EVN-ERIC sistēmā atzītu starptautisko nozīmi)renovāciju un darbību Izglītības un zinātnes ministrija aicina atbalstīt risinājumu:

No kopējās VSRC Irbenes radioteleskopu kompleksa renovācijai nepieciešamās finansējuma summas (2 927 000 EUR apmērā) daļējai renovācijai piešķirt 988 000 EUR no Izglītības un zinātnes ministrijas pārraudzībā esošo valsts budžeta programmu (01.05.00. “Dotācija privātajām izglītības iestādēm” (548 000 EUR apmērā); 02.01.00. “Profesionālās izglītības programmu īstenošana” (401 000 EUR apmērā); 12.00.00. “Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai” (8 000 EUR apmērā); 03.04.00 “Studējošo un studiju kreditēšana” (31 000 EUR apmērā)) ietvaros neizlietotā finansējuma, pārceļot minēto finansējumu uz valsts budžeta programmas 05.00.00 “Zinātne” apakšprogrammu 05.01.00 “Zinātniskās darbības nodrošināšana”.

Izglītības un zinātnes ministre Mārīte Seile

Vizē: Valsts sekretāre                     Sanda Liepiņa

27.11.2014. 17:55

2444

Aleksandra, 67047895

 karina.aleksandra@izm.gov.lv